মিয়ানমারের নেত্রী অং সান সু চি সিঙ্গাপুরে এক অনুষ্ঠানে বলেছেন, ‘মিয়ানমার শরণার্থীদের নিতে প্রস্তুত। তাদের পুনর্বাসনের জন্য জায়গাও ঠিক হয়েছে। কিন্তু তাদের পাঠানোর দায়িত্ব মূলত বাংলাদেশের। এ ব্যাপারে বাংলাদেশের আনুষ্ঠানিক কোনো প্রতিক্রিয়া পাওয়া যায়নি।’ তবে অং সান সু চি’র এ বক্তব্যকে দুর্ভাগ্যজনক আখ্যা দিয়েছেন রোহিঙ্গা শরণার্থী ত্রাণ ও প্রত্যাবাসন কমিশনার মোহাম্মদ আবুল কালাম। তিনি বলেছেন, মিয়ানমারের নেত্রীর বক্তব্যের সঙ্গে বাস্তবতার কোনো মিল নেই। তার বক্তব্য বাস্তব অবস্থা থেকে শত যোজন দূরে। এ ধরনের মন্তব্য সত্যিই খুব বিস্ময়কর এবং হতাশাজনক।